<classify> MAANDALIZI ya ujenzi wa mradi mkubwa wa kihistoria wa kufua umeme wa maji wa megawati 2,100 katika bonde la Rufiji Stieglers Gorge yameendelea kushika kasi kwa kuwa wanaohusika wamefikisha huduma na miundombinu muhimu kenye eneo la ujenzi.Hayo yamebainishwa na Bodi ya Wakurugenzi wa Shirika la Umeme nchini Tanesco ilipotembelea eneo la mradi huo.Bodi imekwenda kukagua na kujionea maendeleo ya shughuli za maandalizi ya kufikisha miundombinu na huduma wezeshi tayari kwa kuanza ujenzi wa mradi huo.Akizungumza katika ziara hiyo, Balozi James Nzagi ambaye ni Makamu Mwenyekiti wa bodi amesema, Tumetembelea eneo la mradi huu mkubwa na wa kitaifa wa kufua umeme kwa kutumia maji wa megawati 2,100 lililopo eneo la bonde la mto Rufiji Stieglers Gorge.Kwa kweli kazi za kusogeza miundombinu yote wezeshi kama vile umeme, maji, barabara, reli, mawasiliano na ujenzi wa makazi yatakayotumika wakati wa mradi yanaendelea vizuri na kwa kasi inayoridhisha.Balozi Nzagi amesema Tanesco wanaelekea kumaliza ujenzi wa laini ya kusambaza umeme yenye urefu wa kilometa 68 kutoka eneo la Dakawa, Morogoro mpaka eneo la mradi.Amesema kwa upande wa Shirika la Maji Safi na Taka Dar es Salaam Dawasco wanakamilisha taratibu za kufikisha miundombinu ya maji eneo la mradi.Mamlaka ya Reli nao wanafanya ukarabati katika kituo cha Fuga na kile cha jirani kurahisisha upokeaji wa mitambo, vipuri na vifaa mbalimbali kutoka bandarini, Tanroads nao tayari wanaendelea na upanuzi wa barabara kuwezesha eneo la mradi kufikika kirahisi na mizigo yote, alisema.Kuhusu ujenzi wa laini ya umeme kilometa 68, Balozi Nzagi alisema Tanesco inatekeleza ujenzi wa laini hiyo kwa weledi mkubwa na kwa kuzingatia usalama wa mazingira na athari zake.Amesema yapo maeneo zimetumika nguzo za mbao za zege na kuna maeneo imelazimika kupitisha nyaya za chini ya ardhi kuhakikisha hakuna athari zozote za kimazingira na kijamii zinazoweza kujitokeza.Amesema hatua hiyo pia inalenga kunufaisha vijiji na makazi yote yaliyopo maeneo ya jirani na laini hiyo ya umeme.Meneja Mwandamizi Miradi wa Tanesco makao, Emmanuel Manirabona aliyeambatana na bodi, alisema shirika hilo limejipanga kikamilifu kutekeleza majukumu yote katika mradi huo kuhakikisha unatimia kwa wakati bila kukwama.Amesema watafanya kazi usiku na mchana wakati wa maandalizi na hata pale ujenzi wa mradi utakapoanza rasmi baada ya mkandarasi kupatikana.Wananchi wanaoishi jirani na maeneo ya karibu na mradi, wameeleza kufurahishwa na uamuzi wa serikali kutekeleza mradi huo.Wakizungumza kwa nyakati tofauti, wamesema wanafaidika na mambo mbalimbali ikiwemo huduma za kijamii kama vile barabara, maji, ajira na hata masoko ya mazao yao.  <topic>: KITAIFA 